RESOLUCIÓN do 21 de outubro de 2011, da Dirección Xeral de Formación e Colocación, pola que se convoca o curso de formación específica para obter a habilitación para exercer as funcións de asesoramento e avaliación das unidades de competencia de distintas cualificacións profesionais, no procedemento de recoñecemento das competencias profesionais adquiridas por experiencia laboral, regulado polo Real decreto 1224/2009, do 17 de xullo.
Consellería de Traballo e Benestar — III. Outras disposicións — 04/11/2011

O Real decreto 1224/2009, do 17 de xullo, de recoñecemento das competencias profesionais adquiridas por experiencia laboral, establece no artigo 22.1 que as administracións responsables do procedemento deberán planificar e xestionar a formación de asesores e avaliadores, e no artigo 25.1 fixa os requisitos que deberán concorrer para obter a habilitación para exercer as funcións de asesoramento e/ou avaliación, que ademais de contar con experiencia dentro de determinados colectivos deberán superar un curso de formación específica.
O Decreto 335/2009, do 11 de xuño, polo que se estable e regula a estrutura orgánica da Consellería de Traballo e Benestar, establece no artigo 25.1 que a Dirección Xeral de Formación e Colocación desenvolverá e aplicará as competencias da consellería para a execución do procedemento establecido para a avaliación e acreditación das competencias da poboación activa de Galicia. No artigo 28.1 establece as funcións da Subdirección Xeral das Cualificacións, como órgano ao cal lle corresponde desenvolver as funcións necesarias para garantir a implantación efectiva do Sistema Nacional de Cualificacións en Galicia.
Para realizar estas actuacións a Dirección Xeral de Formación e Colocación, en exercicio da súa competencia, acorda aprobar a convocatoria de cursos de formación para a habilitación de asesores e avaliadores, suxeita ás seguintes bases:
Primeira.
Obxecto e ámbito de aplicación
.
Esta resolución ten por obxecto convocar, no ámbito da Comunidade Autónoma de Galicia, os cursos de formación específica para obter a habilitación para exercer as funcións de asesoramento e avaliación do procedemento de recoñecemento das competencias profesionais adquiridas por experiencia laboral, regulado polo Real decreto 1224/2009, nas unidades de competencia correspondentes ás cualificacións profesionais recollidas no anexo I. Este anexo inclúe o número máximo de persoas que poderán participar en cada un dos cursos.
Segunda.
Organización do curso
.
A Subdirección Xeral das Cualificacións será o órgano encargado da organización e xestión do curso.
O contido do curso terá como referente o establecido nos anexos IV e V do Real decreto 1224/2009, do 17 de xullo. Desenvolverase a través dunha plataforma en liña e constará de varias sesións presenciais, unha avaliación de cada un dos bloques de contidos e unha proba presencial final de todos os contidos formativos.
Para poder participar no curso e para actuar como asesores ou avaliadores é requisito indispensable dispor dun equipo informático con conexión a internet de banda larga.
O programa, lugares, datas e outros pormenores da realización do curso serán comunicados pola Subdirección Xeral de Cualificacións aos participantes seleccionados, por correo electrónico, no enderezo indicado na folla de solicitude.
Considerarase superado o curso de formación específica cando se asista á totalidade das horas lectivas a distancia e presenciais, se presenten as actividades en tempo e se obteña cualificación positiva nelas, así como na proba presencial final.
Terceiro.
Requisitos dos participantes
.
Ter unha experiencia mínima de catro anos nalgún dos seguintes colectivos:
Como formadores e formadoras especializados nas unidades de competencia recollidas no anexo I.
Como profesionais expertos nas unidades de competencia recollidas no anexo I.
Os ditos requisitos deberán cumprirse o día en que finalice o prazo de presentación de solicitudes.
Cuarta.
Solicitudes
.
1. Os interesados deberán presentar a solicitude no modelo que figura no anexo II desta resolución, e que tamén poderá xerarse na páxina web da Consellería de Traballo e Benestar: http://traballoebenestar.xunta.es Unha vez cuberta, preferentemente en soporte dixital, esta solicitude deberase imprimir para a súa presentación.
A solicitude deberase dirixir ao Instituto Galego das Cualificacións e presentarase no rexistro da Consellería de Traballo e Benestar. Tamén poderá presentarse en calquera oficina de rexistro da Xunta de Galicia ou do Portelo Único, ou en calquera das formas establecidas no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de presentar a solicitude nunha oficina de Correos, farase en sobre aberto para que as solicitudes sexan datadas e seladas pola funcionaria ou funcionario correspondente, e remitirase copia da solicitude por fax ao Instituto Galego das Cualificacións (fax 981 54 68 57) antes da finalización do prazo de presentación de solicitudes.
2. O prazo para a presentación de solicitudes e documentación acreditativa será de 20 días naturais contados a partir do día seguinte á publicación desta resolución no DOG.
Documentación que se deberá presentar:
1. Solicitude segundo o modelo do anexo II.
2. Curriculum vitae
europeo que figura no anexo III.
3. A experiencia laboral acreditarase a través da vida laboral, xunto cos contratos de traballo ou certificados de empresa ou da organización que acrediten as funcións desenvolvidas.
4. A formación recibida acreditarase a través de certificados, títulos, diplomas que acrediten formación relacionada coas unidades de competencia.
Os interesados poderán presentarse a unha das modalidades (asesor ou avaliador) ou ás dúas priorizándoas, para o cal deberán indicar no anexo II de solicitude, na columna de asesores e avaliadores, un X se se presentan a unha das modalidades, ou indicar un 1 ou 2 segundo a súa prioridade, no caso de presentarse ás dúas modalidades. A Dirección Xeral de Formación e Colocación resérvase o dereito de asignar unha ou outra modalidade en función das necesidades do procedemento.
A participación neste curso é incompatible coa participación en calquera outro curso que conduza á obtención da habilitación para exercer as funcións de asesoramento e/ou avaliación no procedemento de recoñecemento da competencia profesional regulado polo Real decreto 1224/2009, do 17 de xullo. Para tal efecto o interesado deberá asinar a declaración xurada que se inclúe como anexo IV.
Quinta.
Selección dos participantes
.
A Subdirección Xeral das Cualificacións realizará a selección das persoas candidatas para a participación no curso, segundo as bases desta convocatoria.
No caso de que o número de persoas que reúnen os requisitos establecidos supere o número de prazas convocadas, serán seleccionadas as persoas que obteñan maior puntuación, ata cubrir o número de prazas establecido na convocatoria. Esta selección realizarase segundo os criterios recollidos no anexo V.
Publicarase unha lista provisional de admitidos ao curso por cada (cualificación profesional) unidade de competencia con indicación da puntuación obtida e unha lista provisional de excluídos con indicación da causa de exclusión. Os interesados disporán dun prazo de 5 días para emendar os defectos e presentar alegacións.
A lista definitiva será publicada no prazo máximo de 1 mes desde a finalización do prazo de presentación de reclamacións.
As ditas listas serán publicadas na páxina web da Consellería de Traballo e Benestar http://traballoebenestar.xunta.es
Sexta.
Habilitación
.
Os participantes que superen o curso habilitaranse como asesores e avaliadores no procedemento de avaliación para o recoñecemento das competencias profesionais adquiridas por experiencia laboral, e incorporaranse como tales no rexistro mencionado no artigo 22.1 f) do Real decreto 1224/2009, do 17 de xullo.
Estas habilitacións serán válidas para os efectos das convocatorias do procedemento de avaliación e acreditación das competencias profesionais que realice tanto a Administración xeral do Estado como as comunidades autónomas.
Santiago de Compostela, 21 de outubro de 2011.
En caso de empate, establecerase como criterio de prioridade, en primeiro lugar, a idade do candidato ou candidata, primando a persoa de maior idade.
De persistir o empate, en calquera dos casos, realizarase un sorteo público.